Դյուլա Ագհազի

Դյուլա Ագհազի (հունգարերեն՝ Gyula Aggházy, ), հունգարացի նկարիչ և մանկավարժ

Կենսագրություն 
Պատանության ու երիտասարդության տարիներին Դյուլան հավասարապես տարված է եղել նկարչությամբ ու երաժշտությամբ, այս երկու արվեստներն էլ ուսումնասիրել է, մինչև անգամ որոշ ժամանակ ջութակ է նվագել Բուդապեշտի Ժողովրդական թատրոնում։ 1869-ից 1874 թվականներին ապրել է Վիեննայում, հաճախել Ավստրիայի մայրաքաղաքի գեղարվեստի ակադեմիայում անցկացվող պարապմունքներին։ Այնուհետև կերպարվեստի գաղտնիքների մեջ խորամուխ է եղել և ավելի հմտացել ու կատարելագործվել՝ ուսումը շարունակելով Մյունխենի գեղարվեստի ակադեմիայում։  Հայրենի Հունգարիա վերադառնալուց հետո մի կարճ ժամանակ անցկացրել է Սոլնոկում, որը հունգարացի նկարիչների սիրած հավաքավայրերից մեկն էր, ապա մեկնել է Փարիզ, որտեղ վարպետության դասեր է առել անվանի գեղանկարիչ Միհայ Մունկաչիից։

Սկսած 1876 թվականից՝ նա իր ժամանակի մի մասն անցկացրել է Սոլնոկում, մյուս մասը՝ Բուդապեշտում. Հունգարիայի մայրաքաղաքում Դյուլա Ագհազին աշխատում էր նաև որպես արվեստների ու արհեստների թագավորական դպրոցի (ներկայումս՝ Միհայ Նագիի անվան արվեստի և դիզայնի համալսարան) ուսուցիչ : 1897 թվականին նրան շնորհվել է Հունգարիայի գեղարվեստի համալսարանի պրոֆեսորի կոչում։

Անվանի նկարիչը սովորաբար չափազանց արագ է աշխատել, կարճ ժամանակում ստեղծել ժողովրդի կյանքից ժանրային տեսարաններ։ Իր ստեղծագործությունները պարբերաբար ներկայացրել է Հունգարիայի մայրաքաղաքի գեղարվեստի Műcsarnok սրահում կազմակերպված ցուցահանդեսներում։

Դյուլա Ագհազիի ժանրային նկարները, որոնք գլխավորապես արված են բնապաշտական (նատուրալիստական) ոճով, ինչպես նախկինում, ներկայումս ևս չափազանց սիրված են և գնահատված։ Դրանց զգալի մասը պահվում և ցուցադրվում է Հունգարիայի ազգային պատկերասրահում։

Պատկերասրահ

Ծանոթագրություններ

Արտաքին հղումներ 

 Arcadja Auctions: more works by Aggházy

Հունգարիայի արվեստ
Հունգարացի նկարիչներ
Հունգարացի մանկավարժներ